ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0373/98 υποβολή: Nuala Ahern (V) προς το Συμβούλιο (19 Φεβρουαρίου 1998)

Θέμα: Τρόποι για την αντιμετώπιση των κινδύνων που πηγάζουν από τη λειτουργία των εγκαταστάσεων του Sellafield

Ποιά μέτρα προτίθεται να λάβει η Βρετανική Προεδρία προκειμένου να ανταποκριθεί θετικά στις ανησυχίες που εξεφράσθησαν κατά τη συζήτηση που ακολούθησε τη δήλωση του Ασκούντα την Προεδρία στο Κοινοβούλιο στις 14 Ιανουαρίου 1998 σχετικά με τους κινδύνους, μεταξύ άλλων, για το περιβάλλον, την υγεία και την ασφάλεια που πηγάζουν από τη λειτουργία των εγκαταστάσεων του Sellafield; Ποιές διαβουλεύσεις προγραμματίζει να πραγματοποιήσει η Προεδρία με την Ιρλανδική Κυβέρνηση σχετικά με το θέμα του Sellafield κατά τη διάρκεια της θητείας της;

Απάντηση (18 Μαΐου 1998)

1. Το Συμβούλιο έχει πλήρη επίγνωση της σημασίας των θεμάτων περιβάλλοντος, υγείας και ασφάλειας όσον αφορά τους πυρηνικούς σταθμούς.

2. Το Συμβούλιο θα ήθελε να υπενθυμίσει σχετικά στην αξιότιμο κα Βουλευτή ότι το Κεφάλαιο ΙΙΙ της Συνθήκης Ευρατόμ παρέχει το νομικό πλαίσιο για την προστασία της υγείας και της ασφαλείας σε όλη την Κοινότητα. Σε αυτά τα πλαίσια, το άρθρο 37 αναφέρεται ειδικά στις σχέσεις με άλλα κράτη μέλη.

3. Επίσης, το 1996, εκδόθηκε μια οδηγία του Συμβουλίου, στην οποία λαμβάνονται υπόψη τα τελευταία επιστημονικά και τεχνολογικά δεδομένα, και συγκεκριμένα η οδηγία 96/29/Ευρατόμ, της 13ης Μαΐου 1996, για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες ((ΕΕ L 159 της 29.06.1996, σελ. 1. )).

4. Επομένως, οι πυρηνικοί σταθμοί που βρίσκονται στο έδαφος κρατών μελών, συμπεριλαμβανομένου του συγκεκριμένου πυρηνικού σταθμού στον οποίον αναφέρεται η ερώτηση, υπόκεινται στην κοινοτική νομοθεσία που έχει στόχο την εξασφάλιση της λειτουργίας τους με τον μικρότερο δυνατό κίνδυνο. Η εφαρμογή αυτών των διατάξεων υπάγεται στην αρμοδιότητα του ενδιαφερομένου κράτους μέλους.
ΓΡΑΠΤΗ ΕΡΩΤΗΣΗ P-0272/98 υποβολή: Danielle Darras (PSE) προς την Επιτροπή (5 Φεβρουαρίου 1998)

Θέμα: Κατάργηση των ενδοκοινοτικών πωλήσεων αφορολόγητων ειδών από 01.07.1999

Είναι σε θέση η Επιτροπή να μας πει εάν προτίθεται να προβεί, το συντομότερο δυνατόν, σε μελέτη που στόχο θα έχει να εκτιμήσει τις οικονομικές και κοινωνικές συνέπειες της κατάργησης των πωλήσεων αφορολόγητων ειδών;

Δεδομένου ότι η περιφέρεια στην οποία έχω εκλεγεί είναι το Nord-Pas-de-Calais, υπενθυμίζω στην Επιτροπή ότι το πρόβλημα αυτό αφορά άμεσα την περιοχή μου επειδή ο τομέας της διακίνησης με οχηματαγωγά πλοία θα είναι ένας από τους τομείς που θα πληγούν περισσότερο. Θα πρέπει να ξέρετε ότι το τμήμα των πωλήσεων αφορολόγητων ειδών αντιπροσωπεύει σχεδόν το 60% του κύκλου εργασιών ορισμένων ναυτιλιακών εταιριών (π.χ. Sea-France).

Επιπλέον, η Επιτροπή θα γνωρίζει, ασφαλώς, ότι το ήμισυ των εκδρομέων που έρχονται να περάσουν μια έως δύο ημέρες στις ακρογιαλιές μας, το κάνουν λόγω του χαμηλού κόστους των εισιτηρίων τους. Η κατάργηση, λοιπόν, των πωλήσεων αφορολόγητων ειδών θα έχει ως αποτέλεσμα αύξηση της τάξης του 25-30% στην τιμή των κομίστρων καθώς και μείωση της κίνησης.

Απάντηση του κ. Monti εξ ονόματος της Επιτροπής (9 Μαρτίου 1998)

Η απόφαση για την κατάργηση των ενδοκοινοτικών πωλήσεων αφορολόγητων ειδών, που έλαβε το Συμβούλιο το 1991, στο πλαίσιο της εγκαθίδρυσης της ενιαίας αγοράς, προβλέπει τη διατήρηση των εν λόγω πωλήσεων ως τις 30 Ιουνίου 1999, ώστε να μπορέσουν, κατά τη διάρκεια αυτής της μεταβατικής περιόδου άνω των επτά ετών, όλοι οι ενδιαφερόμενοι οικονομικοί τομείς να προσαρμοστούν σταδιακά στη νέα κατάσταση.

Η Επιτροπή θεωρεί ότι το Συμβούλιο έλαβε την παρούσα απόφαση λαμβάνοντας υπόψη ότι οι πωλήσεις αφορολογήτων ειδών αποτελούν ανωμαλία στην ενιαία αγορά. Οι πωλήσεις αυτές προκαλούν στρέβλωση του ανταγωνισμού στον τομέα των μεταφορών και σε σχέση με τις λιανικές πωλήσεις. Παρέχουν εξάλλου αδικαιολόγητο πλεονέκτημα στους ταξιδιώτες που χρησιμοποιούν, συνήθως, τις αεροπορικές συνδέσεις ή τα οχηματαγωγά 7 έτσι, οι ταξιδιώτες αυτοί επιδοτούνται εις βάρος του συνόλου των φορολογουμένων. Εξάλλου, δεδομένης της ανάπτυξης των σιδηροδρομικών μεταφορών και άλλων υπηρεσιών, οι αποκλίσεις αυτές θα έχουν ολοένα και πιο ζημιογόνες επιπτώσεις στους συγκεκριμένους τρόπους μεταφοράς. Η Επιτροπή δεν επανεξετάζει την απόφαση του Συμβουλίου. Δεν σκοπεύει επίσης να καταρτίσει μια «κοινωνική και οικονομική μελέτη» στον τομέα.
ΓΡΑΠΤΗ ΕΡΩΤΗΣΗ E-0316/98 υποβολή: Wilmya Zimmermann (PSE) προς την Επιτροπή (17 Φεβρουαρίου 1998)

Θέμα: Ευρωπαϊκή ημέρα αργίας η 9η Μαΐου

Η Επιτροπή προσπάθησε, κυρίως μέσω του προγράμματος «Πολίτες της Ευρώπης», να αποδείξει ότι είναι αναγκαίο να επιτευχθεί η ταύτιση όλων των πολιτών της Ένωσης με αυτήν.

Σε αυτό θα συμβάλει σίγουρα σημαντικά η εισαγωγή του κοινού νομίσματος. Ωστόσο, η ταύτιση με την Ευρωπαϊκή Ένωση μπορεί επίσης να επιτευχθεί κάλλιστα με τη θέσπιση μιας κοινής αργίας, η οποία ως συμπλήρωμα της ευρωπαϊκής σημαίας και του ευρωπαϊκού ύμνου θα αποτελούσε ενιαίο σύμβολο της Ένωσης προς όφελος όλων των πολιτών της Ευρώπης.

Η 9η Μαΐου προσφέρεται ως κατάλληλη ημερομηνία (πρόκειται για την επομένη του τέλους του δευτέρου Παγκοσμίου Πολέμου και την ημέρα της διακήρυξης του Robert Schumann το 1950 που οδήγησε στην ίδρυση της ΕΚΑΧ).

1. Υπάρχουν σχετικές προτάσεις εκ μέρους της Επιτροπής;

2. Πώς αντιμετωπίζει η Επιτροπή την πρόταση να ανακηρυχθεί η 9η Μαΐου 2000 ως ευρωπαϊκή ημέρα αργίας με τη θέσπιση κοινών δράσεων στα κράτη μέλη;

Απάντηση του κ. Oreja εξ ονόματος της Επιτροπής (14 Απριλίου 1998)

Η Επιτροπή, σε στενή συνεργασία με το Κοινοβούλιο και ιδίως μέσω των αντιπροσωπειών και των παραρτημάτων της στα κράτη μέλη, υποστηρίζει και ενθαρρύνει τις εκδηλώσεις που διοργανώνονται για τον εορτασμό της ημέρας της 9ης Μαΐου.

Το 1997, 4 500 εκδηλώσεις έτυχαν υποστήριξης εκ μέρους της Επιτροπής που σε ορισμένες περιπτώσεις έφθασε ως την χορήγηση οικονομικών ενισχύσεων.

Η ημέρα της 9ης Μαΐου θα εορταστεί και εφέτος σε όλα τα κράτη μέλη με διάφορες εκδηλώσεις: εκθέσεις, διανομή υλικού στα σχολεία, οργάνωση ομιλιών, διαγωνισμών, προβολή της ημέρας στα δημόσια μέσα μεταφοράς, πολιτιστικές εκδηλώσεις.

Η Επιτροπή προσπαθεί να παροτρύνει και να ενθαρρύνει ιδιαίτερα πρωτοβουλίες που συνδέουν τους νέους και τους εκπαιδευτικούς στον εορτασμό της 9ης Μαΐου, ιδίως στο σχολικό πλαίσιο.

Ορισμένα κράτη μέλη θα συνδέσουν τις εκδηλώσεις της ημέρας αυτής με το Ευρώ, διοργανώνοντας δημόσιες εκθέσεις, συνέδρια, συζητήσεις, κλπ.

Παρά τη σπουδαιότητα που προσδίδει η Επιτροπή στον εορτασμό της ημέρας της 9ης Μαΐου, δεν μπορεί να προτείνει την ανακήρυξη της ημέρας αυτής ως αργίας, δεδομένου ότι αυτό υπάγεται στην αρμοδιότητα των εθνικών αρχών.
ΓΡΑΠΤΗ ΕΡΩΤΗΣΗ P-0487/98 υποβολή: Honor Funk (PPE) προς την Επιτροπή (17 Φεβρουαρίου 1998)

Θέμα: Απαγόρευση εκ μέρους της ΕΕ της εισαγωγής κρεάτων από ζώα που έχουν υποστεί θεραπείες με ορμόνες (διαιτητική απόφαση της Δευτεροβάθμιας Επιτροπής του ΠΟΕ)

Σύμφωνα με τη διαιτητική απόφαση της Δευτεροβάθμιας Επιτροπής του ΠΟΕ, η ΕΕ έχει το δικαίωμα να θεσπίσει, στηριζόμενη σε επιστημονικά στοιχεία, ένα κατάλληλο, κατά την άποψή της, επίπεδο προστασίας των καταναλωτών, το οποίο πιθανώς είναι υψηλότερο από αυτό που μπορεί να ορισθεί βάσει των διεθνών υγειονομικών κανόνων.

1. Ποιούς ειδικούς τομείς πρέπει να αφορούν τα απαιτούμενα επιστημονικά αποδεικτικά στοιχεία για τους πιθανούς κινδύνους;

2. Σε ποιούς επιστήμονες έχει αναθέσει η ΕΕ το καθήκον να προσκομίσουν τα εν λόγω αποδεικτικά στοιχεία;

3. Ποιό είναι το ύψος των πιστώσεων που έχουν διατεθεί για αυτές τις επιστημονικές εργασίες;

4. Μετέχουν στις εργασίες αυτές και τα κράτη μέλη;

5. Πότε θα αρχίσουν οι διάφορες σχετικές επιστημονικές εργασίες;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις P-0487/98 και E-0568/98 (30 Μαρτίου 1998)

Η δευτεροβάθμια επιτροπή του Παγκόσμιου Οργανισμού Εμπορίου (ΠΟΕ) επιβεβαίωσε ότι η Κοινότητα έχει το δικαίωμα να θεσπίσει ένα επίπεδο προστασίας των καταναλωτών υψηλότερο από αυτό που απαιτείται από τους διεθνείς κανόνες, υπό την προϋπόθεση ότι τα μέτρα θα βασίζονται σε μια αξιολόγηση των κινδύνων. Επίσης, η δευτεροβάθμια επιτροπή επιβεβαίωσε την άποψη του πάνελ σύμφωνα με την οποία το μέτρο της απαγόρευσης της χρήσης ορμονών στην Κοινότητα δεν βασίζεται σε μια επαρκώς συγκεκριμένη αξιολόγηση του κινδύνου, ιδίως όσον αφορά τα θέματα καρκινογένεσης και γενοτοξικότητας των καταλοίπων των ορμονών στο κρέας των ζώων που λαμβάνουν ορμόνες.

Η Κοινότητα έχει ενημερώσει τον ΠΟΕ για τις προθέσεις της σχετικά με την εφαρμογή των συστάσεων και των αποφάσεων της δευτεροβάθμιας επιτροπής στις 13 Μαρτίου 1998.

Επί του παρόντος, η Επιτροπή μελετά τους πλέον ενδεδειγμένους τρόπους για την εκπλήρωση των διεθνών της υποχρεώσεων. Σε αυτό το στάδιο της μελέτης, η Επιτροπή δεν είναι σε θέση να απαντήσει σε τόσο συγκεκριμένες και αναλυτικές ερωτήσεις όπως αυτές που έθεσε η αξιότιμη βουλευτής.
ΓΡΑΠΤΗ ΕΡΩΤΗΣΗ E-0174/98 υποβολή: David Bowe (PSE) προς την Επιτροπή (5 Φεβρουαρίου 1998)

Θέμα: Έλεγχοι στα εισαγόμενα είδη διατροφής

Σήμερα, όλα τα είδη διατροφής ζωϊκής προέλευσης που εισάγονται στην Ευρωπαϊκή Ένωση από τρίτες χώρες υπόκεινται σε αυστηρούς ελέγχους. Μπορούν να εισαχθούν στην ΕΕ μόνο από έναν καθορισμένο συνοριακό σταθμό ελέγχου και ο εισαγωγέας οφείλει να προαναγγείλει την άφιξη του εμπορεύματος 24 ώρες νωρίτερα. Τα εισαγόμενα αυτά εμπορεύματα περνούν από διαδικασία κτηνοτροφικών ελέγχων που περιλαμβάνει βεβαιωμένα επίπεδα επιθεώρησης και ο εισαγωγέας οφείλει να καταβάλει το αντίτιμο του κόστους των κτηνιατρικών επιθεωρήσεων πριν ληφθεί το πιστοποιητικό τελωνειακού ελέγχου για τα εμπορεύματα. Εντούτοις, σε ό,τι αφορά τα είδη διατροφής μη ζωϊκής προέλευσης, δεν απαιτείται η εκ των προτέρων πιστοποίηση εισαγωγής ούτε και προβλέπεται πιστοποιημένο σύστημα ελέγχων, και το κόστος της επιθεώρησης επιβαρύνει τις ελεγκτικές αρχές.

Λαμβάνοντας υπόψη ότι ορισμένα είδη διατροφής μη ζωϊκής προέλευσης μπορούν να θέσουν σε σοβαρό κίνδυνο τη δημόσια υγεία - ορισμένα εξ αυτών ενδέχεται, π.χ., να περιέχουν μυκοτοξίνες - προτίθεται άραγε η Επιτροπή να εναρμονίσει τα κοινοτικά επίπεδα ελέγχων για τα είδη διατροφής μη ζωϊκής προέλευσης με αυτά που ισχύουν για τα είδη διατροφής ζωϊκής προέλευσης; Σε αρνητική περίπτωση, ποιος είναι ο λόγος;

Απάντηση της κας Bonino εξ ονόματος της Επιτροπής (17 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ P-0733/98 υποβολή: Joan Colom i Naval (PSE) προς την Επιτροπή (2 Μαρτίου 1998)

Θέμα: Εκτέλεση των Διαρθρωτικών Ταμείων 1994-1995

Μπορεί να παράσχει η Επιτροπή τις εξής πληροφορίες:

- Εκτέλεση, ανά χώρα και ανά στόχο, τωνΚοινοτικών Πλαισίων Στήριξης, όσον αφορά τον προγραμματισμό του 1997 καθώς και συνοπτικό πίνακα για την περίοδο 1994-1997 ανά χώρα(κατ' αναλογία προς τις απαντήσεις επί των ερωτήσεων μου 1877/96 και 1991/97).

- Εκτέλεση των προγραμματισθέντων Κοινοτικών Πρωτοβουλιών κατά την περίοδο 1994-1997.

Απάντηση της κας Wulf-Mathies εξ ονόματος της Επιτροπής (13 Μαρτίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0401/98 υποβολή: Gianni Tamino (V) προς την Επιτροπή (24 Φεβρουαρίου 1998)

Θέμα: «Consorzio Venezia Nuova»

Σύμφωνα με το άρθρο 3 του ιταλικού νόμου αριθ. 798/84 για την εκτέλεση δαπανών, σχεδίων και παρεμβάσεων απαραίτητων για την προστασία της Βενετίας και της λιμνοθάλασσάς της, το Υπουργείο Δημοσίων Έργων μπορεί να προσφύγει σε εταιρείες και/ή τις κοινοπραξίες τους για τη σύναψη ενιαίας σύμβασης που θα καλύπτει τόσο το σχεδιασμό όσο και την εκτέλεση των έργων, μετά από ιδιωτική διαπραγμάτευση, ακόμη και κατά παρέκκλιση των ισχυουσών διατάξεων. Ο φορέας στον οποίο θα έπρεπε να ανατεθεί ο σχεδιασμός και η εκτέλεση του συνόλου των έργων που προβλέπονται από τον προαναφερθέντα νόμο εντοπίστηκε στο «Consorzio Venezia Nuova» (Κοινοπραξία της Νέας Βενετίας). Αυτό το μοναδικό δικαίωμα εκμετάλλευσης, με το πέρασμα του χρόνου, αλλά και χάρη σε νέους νόμους και διατάγματα που εκδόθηκαν εν τω μεταξύ, έγινε ουσιαστικά ένα μονοπώλιο για κάθε είδους έργα (έργα εδαφικής, περιβαλλοντικής και πολεοδομικής συντήρησης), που στην πραγματικότητα μπορούσαν να γίνουν, και έγιναν, από εταιρείες βάσει των συνήθων διαγωνισμών για τη σύναψη συμβάσεων. Η διατήρηση του μονοπωλιακού αυτού δικαιώματος συνεχίστηκε και μετά την έκδοση του ιταλικού νόμου για τη Βενετία (206/95) που απαγορεύει την ενιαία σύμβαση - με εξαίρεση τις περιπτώσεις όπου υπάρχουν συγκεκριμένες νομικές υποχρεώσεις απορρέουσες από προηγούμενη νομοθεσία και τα αποτελέσματά της - και μετά την έγκριση πλήθους κοινοτικών οδηγιών σχετικά με τη σύναψη συμβάσεων, αλλά ακόμη και μετά τη θέσπιση νομοθετικών διατάξεων για την ενσωμάτωσή τους στο εθνικό δίκαιο μέχρι το τέλος του 1997. Για να μην εφαρμοστεί ή για να παρακαμφθεί η ευρωπαϊκή νομοθεσία, οι συμβάσεις και οι συμπληρωματικές στις αρχικές συμβάσεις πράξεις ερμηνεύτηκαν πιθανότατα ως μέρος των προηγούμενων συμβάσεων και, ως εκ τούτου, οι νέες συμβάσεις θεωρήθηκαν εκτελεστέες και απορρέουσες από την αρχική σύμβαση ή από κάποια μεταγενέστερη, οπωσδήποτε όμως προγενέστερη της θέσης σε ισχύ της κοινοτικής νομοθεσίας (όπως π.χ. η 9η και η 10η ανάθεση έργου του 96, η 11η, 12η και 13η του '97).

Πιστεύει η Επιτροπή ότι αυτή η διαδικασία ανάθεσης έργου και οι μεταγενέστερες συμβάσεις, η οποία δεν προβλέπει χρονική προθεσμία και, συνεπώς, θα μπορούσε με διάφορα τεχνάσματα να διαρκέσει επ' άπειρον, ανταποκρίνεται στο γράμμα και στο πνεύμα των κοινοτικών οδηγιών (όπως αυτό αναπτύσσεται, για παράδειγμα, στην Πράσινη Βίβλο περί δημοσίων συμβάσεων της 27.11.1997);

Είναι, επιπλέον, θεμιτό να ανατίθεται στο ίδιο Consorzio τόσο ο σχεδιασμός όσο και η εκτέλεση των εργασιών;

Απάντηση του κ. Monti εξ ονόματος της Επιτροπής (27 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0492/98 υποβολή: Nikitas Kaklamanis (UPE) προς την Επιτροπή (2 Μαρτίου 1998)

Θέμα: Επιδοτήσεις παράνομων καλλιεργειών από Κοινοτικά κονδύλια

Σύμφωνα με δημοσιεύματα του Ευρωπαϊκού τύπου, η Ευρωπαϊκή Επιτροπή εμφανίζεται ιδιαίτερα θορυβημένη από τις υποψίες που υπάρχουν ότι μέρος των επιδοτήσεων προς τους καλλιεργητές φαρμακευτικών και αρωματικών φυτών κατευθύνεται στη χρηματοδότηση καλλιεργειών, όπως της μαριχουάνας. Τα ίδια δημοσιεύματα αναφέρουν ότι η ανεπάρκεια των ελέγχων των εθνικών κυβερνήσεων αναφορικά με τον τρόπο αξιοποίησης των επιδοτήσεων δημιουργεί αμφιβολίες για τη χρήση τους.

Το όλο θέμα έχει τεράστιες ηθικές προεκτάσεις, αφού χρήματα των Ευρωπαίων πολιτών φαίνεται ότι κατευθύνονται στη στήριξη παράνομων καλλιεργειών, την ίδια στιγμή που η Ε.Ε. πασχίζει να προφυλάξει τους νέους της ηπείρου μας από τη χρήση ναρκωτικών.

Θα παρακαλούσα να πληροφορηθώ τα στοιχεία που έχει στη διάθεσή της η Επιτροπή για την επιδότηση με Κοινοτικά κονδύλια καλλιεργειών ινδικής κάνναβης στην Ε.Ε., καθώς και τί μέτρα προτίθεται να λάβει προκειμένου να διασφαλισθεί η ορθή χρήση των πόρων των Κοινοτικού Προϋπολογισμού.

Απάντηση του κ. Fischler εξ ονόματος της Επιτροπής (26 Μαρτίου 1998)

Η κοινοτική νομοθεσία όσον αφορά τους όρους χορήγησης της ενίσχυσης στην κάνναβη περιλαμβάνει διάφορες αυστηρές απαιτήσεις. Προβλέπει πράγματι περιορισμό της χορήγησης της ενίσχυσης σε πιστοποιημένους σπόρους ποικιλιών, που η περιεκτικότητά τους σε μεθυστικές ουσίες, εξασφαλίζει ότι το ποσοστό τετραυδροκανναβινόλης δεν υπερβαίνει το 0,3%. Για το σκοπό αυτό καταρτίζεται κοινοτικός κατάλογος ποικιλιών που τηρούν το κριτήριο αυτό, για τις οποίες μια κοινοτική μέθοδος χημικής ποσοτικοποίησης εξασφαλίζει το αποτέλεσμά τους. Εξάλλου, απαιτείται επίσης η χορήγηση επίσημων ετικετών των χρησιμοποιούμενων σπόρων καθώς και η υποχρέωση συγκομιδής μετά τον σχηματισμό των σπόρων.

Επίσης, η Επιτροπή εξετάζει τη δυνατότητα να καταστήσει τους όρους χορήγησης της ενίσχυσης ακόμα πιο δεσμευτικούς απότι είναι σήμερα κυρίως μέσω ενός συστήματος υποχρεωτικών συμβάσεων μεταξύ των παραγωγών και της βιομηχανίας μεταποίησης.

Η Επιτροπή δεν έχει γνωρίσει τις περιπτώσεις των εκτάσεων όπου καλλιεργείται κάνναβη, η οποία λαμβάνει κοινοτική ενίσχυση, και χρησιμεύει για την παραγωγή ναρκωτικών. Ωστόσο, η Επιτροπή συνεχίζει να ανησυχεί για το πρόβλημα του ελέγχου. Εάν αποδειχτεί ότι είναι αδύνατη η επίλυσή του, επιφυλάσσεται να προτείνει την κατάργηση του καθεστώτος ενίσχυσης στον εν λόγω τομέα.
ΓΡΑΠΤΗ ΕΡΩΤΗΣΗ E-0515/98 υποβολή: Paul Rόbig (PPE) προς το Συμβούλιο (27 Φεβρουαρίου 1998)

Θέμα: Δικαίωμα πληροφόρησης στο πλαίσιο του κανονισμού περί εξαιρέσεων κατά κατηγορίες

Η νομική θέση των επωφελουμένων των ενισχύσεων της ΕΕ καθώς και εκείνη των ενδιαφερομένων τρίτων μπορεί ακόμη να βελτιωθεί. Προς το παρόν ο αποδέκτης των ενισχύσεων δεν έχει τη δυνατότητα να απαιτεί κοινοποίηση εκ μέρους της υπηρεσίας που παρέχει τις ενισχύσεις. Για το λόγο αυτό κινδυνεύει να αναγκασθεί να επιστρέψει το ποσό της εκάστοτε ενίσχυσης. Τρίτα μέρη επίσης, τα οποία έχουν εμπλακεί σε υποθέσεις ενισχύσεων που επιφέρουν στρεβλώσεις στον ανταγωνισμό, δεν έχουν τη δυνατότητα, στις περισσότερες περιπτώσεις, να πληροφορηθούν απ' ευθείας στα κράτη μέλη σχετικά με τη νομιμότητα των πράξεων χορήγησης των ενισχύσεων, αλλά μόνον κατόπιν επανειλημμένων ερωτήσεων προς την Ευρωπαϊκή Επιτροπή.

Στον κανονισμό περί εξαιρέσεων κατά κατηγορίες σε ορισμένες οριζόντιες κρατικές ενισχύσεις (COM(97)0396) προβλέπεται, ευτυχώς, δικαίωμα πληροφόρησης για τους αποδέκτες ενισχύσεων καθώς και τους ενδιαφερομένους τρίτους. Με την εφαρμογή του εν λόγω κανονισμού μειώνονται ουσιαστικώς αφενός οι διοικητικές δαπάνες κατά τη διαδικασία χορήγησης των ενισχύσεων και αφετέρου εξασφαλίζεται ένα διαφανές σύστημα νομικής προστασίας.

Βάσει ορισμένων πληροφοριών, η αρμόδια ομάδα εργασίας του Συμβουλίου διαφωνεί με το εν λόγω δικαίωμα πληροφόρησης, με αποτέλεσμα η νομική προστασία των ενδιαφερομένων οικονομικών κύκλων όχι μόνο να μην παραμένει στο ίδιο επίπεδο, αλλά πράγματι να χειροτερεύει.

Πώς βλέπει το Συμβούλιο την κατάσταση στην οποία βρίσκεται σήμερα η συζήτηση γι' αυτό το θέμα; Μπορεί μια τέτοια προσέγγιση, κατά την άποψή του, να ανταποκρίνεται πράγματι στις ανάγκες νομικής προστασίας στο πλαίσιο μιας ευρωπαϊκής εσωτερικής αγοράς;

Απάντηση (18 Μαΐου 1998)

Yπενθυμίζεται στον αξιότιμο κ. Βουλευτή ότι οι προπαρασκευαστικές εργασίες όσον αφορά την πρόταση κανονισμού για την εφαρμογή των άρθρων 92 και 93 της συνθήκης ΕΚ σε ορισμένες κατηγορίες οριζόντιων κρατικών ενισχύσεων συνεχίζονται σήμερα στο πλαίσιο των αρμόδιων οργάνων του Συμβουλίου, το οποίο - εν αναμονή της γνώμης του Ευρωπαϊκού Κοινοβουλίου - δεν έχει ακόμα καθορίσει την οριστική του θέση.

Μόλις λάβει τη γνώμη αυτή, το Συμβούλιο θα φροντίσει να ολοκληρώσει τις εργασίες του το συντομότερο.
ΓΡΑΠΤΗ ΕΡΩΤΗΣΗ E-0244/98 υποβολή: Karla Peijs (PPE) προς το Συμβούλιο (17 Φεβρουαρίου 1998)

Θέμα: Η κατάργηση του European Business Information Centre

1. Ειναι σε θέση το Συμβούλιο να αιτιολογήσει την απόφασή του σχετικά με το κλείσιμο των European Business Informatiom Centres (EBICs) στη Νότιο και Νοτιοανατολική Ασία, παρά την επιτυχία των κέντρων αυτών;

2. Αντιλαμβάνεται το Συμβούλιο τις συνέπειες που θα είχε η εν λόγω απόφαση για:

α) τη συμμετοχή των ασιατικών ΜΜΕ σε μελλοντικές εταιρικές σχέσεις με την Ευρώπη,

β) τις τοπικές ασιατικές οικονομίες,

γ) τις πρωτοβουλίες Asia-Invest, Asia Interprise και Asia Partenariat,

ή μήπως κρίνει το Συμβούλιο ότι το κλείσιμο αυτό δεν συνεπάγεται καμμία επίπτωση ως προς τα ως άνω σημεία;

3. Πώς κρίνει το Συμβούλιο ότι συμβιβάζεται η κατάργηση των EBICs με την προάσπιση των κοινών εμπορικών συμφερόντων της Ευρωπαϊκής Ένωσης στην Ασία, που είχαν προσυπογράψει τα κράτη μέλη στο Essen, το Δεκέμβριο του 1994;

Απάντηση (11 Mαΐου 1998)

Η Ευρωπαϊκή Επιτροπή πρότεινε να συνεχιστεί η χρηματοδότηση των τριών Ευρωπαϊκών Θυρίδων Πληροφοριών για τις Επιχειρήσεις (EBICs) που λειτουργούν στην Μπαγκόγκ, στην Κουάλα Λουμπούρ και στη Βομβάη, για μία πενταετία. Η πρόταση αυτή εξετάζεται από την Επιτροπή Ασίας/Λατινικής Αμερικής (η οποία αποτελείται από αντιπροσώπους των κρατών μελών και τελεί υπό την Προεδρία του αντπροσώπου της Επιτροπής) σύμφωνα με τις διαδικασίες που προβλέπονται από τον κανονισμό του Συμβουλίου αριθ. 443/92.

Συνεπώς το Συμβούλιο δεν χρειάστηκε να λάβει απόφαση όσον αφορά αυτή την πρόταση.
ΓΡΑΠΤΗ ΕΡΩΤΗΣΗ E-0224/98 υποβολή: Christine Crawley (PSE) προς την Επιτροπή (13 Φεβρουαρίου 1998)

Θέμα: Ο αντίκτυπος των μεταβαλλόμενων προτύπων εργασίας

Θα μπορούσε η Επιτροπή να παράσχει πληροφορίες σχετικά με την έκταση στην οποία εξετάζει τις συνέπειες των μεταβαλλόμενων προτύπων εργασίας;

Είναι πεπεισμένη η Επιτροπή πως ο συντονισμός των τμημάτων της Επιτροπής σε θέματα που αφορούν τα μεταβαλλόμενα πρότυπα εργασίας όπως είναι η εκπαίδευση και επαγγελματική κατάρτιση, οι επιπτώσεις στην κοινωνική ασφάλιση και η γήρανση του πληθυσμού, καθιστά δυνατή μια συνεπή στάση της Επιτροπής επί του μέλλοντος των προτύπων εργασίας για τους πολίτες μας;

Απάντηση του κ. Flynn εξ ονόματος της Επιτροπής (9 Μαρτίου 1998)

Με την έγκριση του πράσινου βιβλίου 'Σύμπραξη για μια νέα οργάνωση της εργασίας' ((COM(97)128 τελικό. )), η Επιτροπή εγκαινίασε έναν κύκλο συζητήσεων για τις συνέπειες των μεταβαλλόμενων προτύπων εργασίας. Την ευρύτατη διάδοση του πράσινου βιβλίου ακολούθησε σειρά συνεδρίων και στρογγυλών τραπεζιών στα κράτη μέλη, όπου ήρθαν κοντά άνθρωποι από οργανισμούς της αγοράς εργασίας καθώς και από κέντρα έρευνας, εκπαίδευσης και επαγγελματικής κατάρτισης. Αυτός ο κύκλος συζητήσεων μέσα στην Ευρωπαϊκή Ένωση, που καλύπτει ευρύ φάσμα θεμάτων, θα ολοκληρωθεί σε ευρωπαϊκή συνδιάσκεψη στη Γλασκόβη (28-30 Απριλίου 1998), που διοργανώνεται από κοινού από την βρετανική προεδρία και την Ευρωπαϊκή Επιτροπή.

Η Επιτροπή αναγνωρίζει πλήρως τη σημασία και πρόκληση του συντονισμού των σχετικών περιοχών πολιτικής και έχει ήδη θέσει σε εφαρμογή την απαραίτητη διυπηρεσιακή συνεργασία, για να διευκολύνει μια συνεπή εξέταση και προσέγγιση.
ΓΡΑΠΤΗ ΕΡΩΤΗΣΗ E-0867/98 υποβολή: Armelle Guinebertiθre (UPE) προς το Συμβούλιο (31 Μαρτίου 1998)

Θέμα: Ολλανδικό σχέδιο νόμου για την αντιμετώπιση της πορνείας και της εκμετάλλευσης της πορνείας

Εφιστάται η προσοχή του Συμβουλίου των Υπουργών Δικαιοσύνης στην κατάθεση σχεδίου νόμου, εκ μέρους της ολλανδικής κυβέρνησης, για την αντιμετώπιση της πορνείας και της εκμετάλλευσης της πορνείας στη χώρα αυτή.

Βάσει του συγκεκριμένου σχεδίου, αίρεται η απαγόρευση των οίκων ανοχής, καταρτίζεται καθεστώς σεξουαλικά εργαζομένων για τις πόρνες που ασκούν οικειοθελώς την πορνεία και αποποινικοποιείται η εκμετάλλευση της πορνείας. Το κείμενο αυτό, εφόσον εγκριθεί, κινδυνεύει να αποτελέσει προηγούμενο στην Ευρώπη.

Μπορεί το Συμβούλιο των Υπουργών της Ευρωπαϊκής Ένωσης να δεχτεί ένα κείμενο το οποίο θίγει το απαραβίαστο και το αναπαλλοτρίωτο του ανθρώπινου σώματος και αρνείται τη σύμβαση που εγκρίθηκε από τα Ηνωμένα Έθνη τον Δεκέμβριο του 1949 σχετικά με την καταστολή και την κατάργηση της σωματεμπορίας;

Aπάντηση (4 Ιουνίου 1998)

Tο Συμβούλιο δεν είναι αρμόδιο να διατυπώνει σχόλια για τα σχέδια νόμων που υποβάλλονται από τις Κυβερνήσεις των κρατών μελών.